กฎสำนักนายกรัฐมนตรี
ฉบับที่ ๙๒
(พ.ศ. ๒๕๔๖)
ออกตามความในพระราชบัญญัติเครื่องแบบข้าราชการฝ่ายพลเรือน
พุทธศักราช
๒๔๗๘[๑]
 

อาศัยอำนาจตามความในมาตรา ๖ และมาตรา ๗
แห่งพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
นายกรัฐมนตรีออกกฎสำนักนายกรัฐมนตรีไว้ ดังต่อไปนี้

ข้อ ๑
ให้ยกเลิกความในข้อ ๓ แห่งกฎสำนักนายกรัฐมนตรี ฉบับที่ ๘๓ (พ.ศ. ๒๕๓๗)
ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
และให้ใช้ความต่อไปนี้แทน
ข้อ ๓ เครื่องแบบสำหรับข้าราชการชาย
มี ๓ ชนิด คือ
(๑) เครื่องแบบปกติสีกากี ประกอบด้วย
(ก) หมวกทรงหม้อตาลสีกากี
(ข) เสื้อคอพับสีกากี
(ค) กางเกงขายาวแบบปกติสีกากี
(ง) เข็มขัดหนังหรือเข็มขัดด้ายถักสีดำ
(จ)
รองเท้าหุ้มส้นหรือหุ้มข้อหนังหรือวัตถุเทียมหนังสีดำชนิดผูกเชือกหรือมีซิป
(ฉ) ถุงเท้าสีดำ
(๒) เครื่องแบบปฏิบัติการสีกากี ประกอบด้วย
(ก) หมวกแก๊ปทรงอ่อนมีกะบังสีกากี หรือหมวกนิรภัยสีเหลือง
(ข) เสื้อคอแบะแขนยาวสีกากี
(ค) กางเกงขายาวแบบปฏิบัติการสีกากี
(ง) เข็มขัดหนังหรือเข็มขัดด้ายถักสีดำ
(จ)
รองเท้าสูงครึ่งน่องหรือหุ้มข้อหรือหุ้มส้นหนังหรือวัตถุเทียมหนังสีดำชนิดผูกเชือกหรือมีซิป
(ฉ) ถุงเท้าสีดำ
(๓) เครื่องแบบปฏิบัติการสีดำ
มีลักษณะและส่วนประกอบเช่นเดียวกับเครื่องแบบปฏิบัติการสีกากี
เว้นแต่สีที่กำหนดเป็นสีกากีให้เป็นสีดำ
เสื้อกันหนาวให้ใช้สวมทับซ้อนเครื่องแบบทุกชนิดในโอกาสอันควร

ข้อ ๒
ให้ยกเลิกความใน (๒) ของข้อ ๔ แห่งกฎสำนักนายกรัฐมนตรี ฉบับที่ ๘๓ (พ.ศ.
๒๕๓๗) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
และให้ใช้ความต่อไปนี้แทน
(๒) หมวกแก๊ปทรงอ่อน มี ๒ สี คือ
(ก) หมวกแก๊ปทรงอ่อนสีกากีทำด้วยผ้า ตอนหน้ามีกะบังสีเดียวกับหมวก มีตราหน้าหมวกเป็นตราครุฑพ่าห์ในบัวกระหนก
ทำด้วยผ้า สูง ๔.๕ เซนติเมตร สำหรับข้าราชการระดับ ๑ ถึงระดับ ๖ ปักด้วยไหมสีดำ
สำหรับข้าราชการระดับ ๗ ถึงระดับ ๑๐ ปักด้วยไหมหรือดิ้นสีทอง
(ข) หมวกแก๊ปทรงอ่อนสีดำทำด้วยผ้า ตอนหน้ามีกะบังสีเดียวกับหมวก มีตราหน้าหมวกเป็นตราครุฑพ่าห์ในบัวกระหนก
ทำด้วยผ้า สูง ๔.๕ เซนติเมตร สำหรับข้าราชการระดับ ๑ ถึง ระดับ ๖ ปักด้วยไหมสีทอง
สำหรับข้าราชการระดับ ๗ ถึงระดับ ๑๐ ปักด้วยไหมหรือดิ้นสีทอง

ข้อ ๓
ให้ยกเลิกความในข้อ ๕ และข้อ ๖ แห่งกฎสำนักนายกรัฐมนตรี ฉบับที่ ๘๓ (พ.ศ.
๒๕๓๗) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
และให้ใช้ความต่อไปนี้แทน
ข้อ ๕ เสื้อ
มี ๕ แบบ คือ
(๑) เสื้อคอพับสีกากี แขนยาวรัดข้อมือ มีดุมที่ข้อมือข้างละ
๑ ดุม หรือแขนสั้นเหนือศอกเล็กน้อย ที่อกเสื้อมีกระเป๋าปะมีปกกระเป๋าสองข้าง
ข้างละ ๑ กระเป๋า เป็นกระเป๋าสี่เหลี่ยมมุมมนมีแถบอยู่ตรงกลางตามทางดิ่ง
กว้าง ๓.๕ เซนติเมตร มีปกกระเป๋ารูปมนชายกลางแหลม ขัดดุมข้างละ ๑ ดุม
ตัวเสื้อผ่าอกตลอด มีสาบกว้าง ๓.๕ เซนติเมตร ติดดุมตามแนวอกเสื้อ ๕ ดุม ระยะห่างกันพอสมควร
ดุมทั้งหมดเป็นรูปกลมแบนทำด้วยวัตถุสีเดียวกับสีเสื้อ เมื่อสวมเสื้อให้ขัดดุมทุกดุมยกเว้นดุมบนสุดที่อกเสื้อติดกับคอ
และให้สอดชายเสื้อไว้ในกางเกง
(๒) เสื้อคอแบะสีกากี แขนยาวทรงกระบอก ปกเสื้อแบะมุมปกแหลม
ตัวเสื้อผ่าอกตลอด ไม่มีสาบ
ที่อกเสื้อทั้งสองข้างมีกระเป๋าปะรูปสี่เหลี่ยมมีแถบอยู่ตรงกลางตามทางดิ่ง กว้าง ๓.๕
เซนติเมตร มีปกกระเป๋า ขัดดุมข้างละ ๑ ดุม
มุมกระเป๋าด้านล่างและมุมปกกระเป๋าเป็นรูปตัดมุมพองาม ติดดุมตามแนวอกเสื้อ
๕ ดุม ดุมทั้งหมดเป็นรูปกลมแบนทำด้วยวัตถุสีเดียวกับสีเสื้อ มีเส้นผ่านศูนย์กลาง
๑.๕ เซนติเมตร เมื่อสวมเสื้อให้ขัดดุมทุกดุมและสอดชายเสื้อไว้ในกางเกง หากพับปลายแขนเสื้อให้พับขึ้นมาเพียงศอก
(๓) เสื้อคอแบะสีดำ
มีลักษณะและวิธีการแต่งเช่นเดียวกับเสื้อคอแบะสีกากีตาม (๒)
(๔) เสื้อกันหนาวคอพับสีดำ แขนยาวทรงกระบอก
มีสายรัดด้านนอกข้อมือ ปลายแหลม มีดุมที่ข้อมือข้างละดุม ตัวเสื้อผ่าอกตลอด
ติดซิปสีดำ มีแผ่นผ้าติดดุม ๕ ดุม ปิดทับซิป ที่เอวเสื้อมีสายรัดอยู่ด้านใน
ที่อกเสื้อทั้งสองข้างมีกระเป๋าเจาะมีปกกระเป๋าติดดุมข้างละ ๑ ดุม ปกกระเป๋าเป็นรูปสี่เหลี่ยมผืนผ้า
กว้าง ๔ เซนติเมตร ยาวขวางตลอดแนวอกเสื้อทั้งสองข้างซ้ายและขวา ระหว่างเอวเสื้อกับชายเสื้อด้านหน้าทั้งสองข้างมีกระเป๋าปะรูปสี่เหลี่ยม
ปกกระเป๋าเป็นรูปห้าเหลี่ยม ชายกลางแหลม มีดุมข้างละ ๑ ดุม
ชายเสื้อยาวคลุมสะโพกพองาม ดุมทั้งหมดเป็นดุมชนิดใช้กดติดรูปกลมแบน
ทำด้วยวัตถุสีเข้ม มีเส้นผ่านศูนย์กลาง ๑.๕ เซนติเมตร
(๕) เสื้อกันหนาวคอพับสีดำ
แขนยาวรัดข้อมือ มีดุมที่ข้อมือข้างละ ๒ ดุม ตัวเสื้อผ่าอกตลอด ติดซิปสีดำ ที่เอวเสื้อมีกระเป๋าเจาะสองข้างเฉียงพองาม
ชายเสื้อกว้าง ๖.๕ เซนติเมตร เย็บต่อกับตัวเสื้อ มีแถบผ้าชายกลางแหลม กว้าง ๔.๕
เซนติเมตร ยาว ๘ เซนติเมตร มีรังดุมที่ปลายชายกลาง
แถบผ้าชายกลางแหลมเย็บติดกับชายเสื้อตรงแนวตะเข็บข้างลำตัวทั้งสองข้าง มีดุม ๒ ดุม
เรียงตามชายเสื้อห่างกัน ๔ เซนติเมตร สำหรับขัดแถบผ้าชายกลางแหลม
เสื้อกันหนาวทั้งสองแบบมีอินทรธนูสีดำ ยาวตามความยาวของบ่า
เย็บติดกับเสื้อเหนือบ่าทั้งสองข้างจากไหล่ไปคอ ปลายแหลม ด้านไหล่กว้าง ๕
เซนติเมตร ด้านคอกว้าง ๔ เซนติเมตร ตอนปลายขัดดุมติดกับตัวเสื้อ ดุมทั้งหมดเป็นรูปกลมแบน
ทำด้วยวัตถุสีเข้ม มีเส้นผ่านศูนย์กลาง ๑.๕ เซนติเมตร
เสื้อกันหนาวแบบใดจะใช้กับข้าราชการตำแหน่งใด
ให้เป็นไปตามที่อธิบดีกรมราชทัณฑ์กำหนด
ข้อ ๖ กางเกง
มี ๓ แบบ คือ
(๑) กางเกงขายาวแบบปกติสีกากี ขาตรงไม่พับปลายขา ปลายขายาวปิดตาตุ่ม
กว้างไม่น้อยกว่า ๒๒ เซนติเมตร แต่ไม่เกิน ๒๖ เซนติเมตร
ที่ขอบเอวมีห่วงสำหรับสอดเข็มขัดทำด้วยผ้าสีเดียวกับกางเกง กว้างไม่เกิน ๑
เซนติเมตร จำนวน ๗ ห่วง ที่แนวตะเข็บกางเกงด้านข้างมีกระเป๋าเจาะ ข้างละ ๑ กระเป๋า
ด้านหลังมีกระเป๋าเจาะ ๒ ข้าง ข้างละ ๑ กระเป๋า ไม่มีปกกระเป๋า
(๒) กางเกงขายาวแบบปฏิบัติการสีกากี ขาตรงไม่พับปลายขา
ปลายขายาวปิดตาตุ่ม กว้างไม่น้อยกว่า ๒๒ เซนติเมตร แต่ไม่เกิน ๒๖ เซนติเมตร
ด้านหน้ามีกระเป๋าปะ ปากกระเป๋าเฉียง ไม่มีปกกระเป๋า
ที่แนวตะเข็บกางเกงด้านข้างบริเวณเหนือเข่าเป็นกระเป๋าปะมีสองตะเข็บ มีปกกระเป๋าขัดดุม
๒ ดุม ด้านหลังมีกระเป๋าหลังสองข้าง เป็นกระเป๋าปะมีปกรูปสี่เหลี่ยม
มุมปกกระเป๋าเป็นรูปตัดพองาม ขัดดุม ๒ ดุม
ดุมทั้งหมดเป็นรูปกลมแบนทำด้วยวัตถุสีเดียวกับสีกางเกง มีเส้นผ่านศูนย์กลาง ๑.๕ เซนติเมตร
ใช้สวมใส่กับเสื้อคอแบะแขนยาวสีกากี หากสวมประกอบกับรองเท้าครึ่งน่องให้สอดปลายขากางเกงไว้ในรองเท้า
ในบางโอกาสจะไม่สอดปลายขาไว้ในรองเท้าก็ได้
(๓) กางเกงขายาวแบบปฏิบัติการสีดำ
มีลักษณะเช่นเดียวกับกางเกงขายาวแบบปฏิบัติการสีกากีตาม (๒)
ใช้สวมใส่กับเสื้อคอแบะแขนยาวสีดำ หากสวมประกอบกับรองเท้าครึ่งน่องให้สอดปลายขากางเกงไว้ในรองเท้า
ในบางโอกาสจะไม่สอดปลายขาไว้ในรองเท้าก็ได้

ข้อ ๕
ให้ยกเลิกความในข้อ ๑๐ แห่งกฎสำนักนายกรัฐมนตรี ฉบับที่ ๘๓ (พ.ศ. ๒๕๓๗)
ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
และให้ใช้ความต่อไปนี้แทน
ข้อ ๑๐ เครื่องแบบสำหรับข้าราชการหญิง
มี ๔ ชนิด คือ
(๑) เครื่องแบบปกติเสื้อคอพับสีกากี ประกอบด้วย
(ก) หมวกทรงกลมพับปีกสีกากี
(ข) เสื้อคอพับสีกากี หรือเสื้อคอพับปล่อยชายเสื้อสีกากี
(ค) กระโปรงสีกากี หรือกางเกงขายาวแบบปกติสีกากี
(ง) เข็มขัดหนังหรือเข็มขัดด้ายถักสีดำ หรือเข็มขัดผ้าสีกากี
(จ) รองเท้าหุ้มส้นหรือหุ้มข้อหนังหรือวัตถุเทียมหนังสีดำ
(๒) เครื่องแบบปกติเสื้อคอแบะสีกากี ประกอบด้วย
(ก) หมวกทรงกลมพับปีกสีกากี
(ข) เสื้อคอแบะปล่อยชายเสื้อสีกากี
(ค) กระโปรงสีกากี หรือกางเกงขายาวแบบปกติสีกากี
(ง) เข็มขัดหนังหรือเข็มขัดด้ายถักสีดำคาดทับเสื้อ
(จ) รองเท้าหุ้มส้นหรือหุ้มข้อหนังหรือวัตถุเทียมหนังสีดำ
(๓) เครื่องแบบปฏิบัติการสีกากี
มีส่วนประกอบเช่นเดียวกับเครื่องแบบปฏิบัติการสีกากีของข้าราชการกรมราชทัณฑ์ชาย
(๔) เครื่องแบบปฏิบัติการสีดำ
มีส่วนประกอบเช่นเดียวกับเครื่องแบบปฏิบัติการสีดำของข้าราชการกรมราชทัณฑ์ชาย
เสื้อกันหนาวให้ใช้สวมทับซ้อนเครื่องแบบทุกชนิดในโอกาสอันควร

ข้อ ๖
ให้ยกเลิกความในข้อ ๑๒ ข้อ ๑๓ ข้อ ๑๔ และข้อ ๑๕ แห่งกฎสำนักนายกรัฐมนตรี
ฉบับที่ ๘๓ (พ.ศ. ๒๕๓๗) ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช
๒๔๗๘ และให้ใช้ความต่อไปนี้แทน
ข้อ ๑๒ เสื้อ
มี ๗ แบบ คือ
(๑) เสื้อคอพับสีกากี
มีลักษณะเช่นเดียวกับเสื้อคอพับสีกากีของข้าราชการกรมราชทัณฑ์ชาย
(๒) เสื้อคอพับปล่อยชายเสื้อสีกากี
แขนยาวจรดข้อมือหรือแขนสั้นเหนือศอกเล็กน้อยตลบชาย กว้างประมาณ ๕ เซนติเมตร ตัวเสื้อผ่าอกตลอดไม่มีสาบ
ติดดุมที่คอและแนวอกเสื้อ ๔ ดุม เดินคิ้วด้านหน้าเสื้อต่อจากเส้นบ่า
มีตะเข็บผ่านกลางอกยาวตลอดตัวเสื้อทั้งสองด้าน
ด้านหลังจากเส้นต่อบ่าหลังมีตะเข็บผ่านตามตัวเสื้อทั้งสองด้านเช่นเดียวกับด้านหน้า
ระหว่างเอวเสื้อกับชายเสื้อด้านหน้าทั้งสองข้าง มีกระเป๋าเจาะ ไม่มีปกกระเป๋า
ความยาวของเสื้อให้คลุมสะโพกพองาม และปล่อยชายเสื้อไว้นอกกระโปรงหรือกางเกง
(๓) เสื้อคอแบะปล่อยชายเสื้อสีกากี
แขนยาวจรดข้อมือหรือแขนสั้นเหนือศอกเล็กน้อย ตลบชายกว้างประมาณ ๕ เซนติเมตร
ปกเสื้อแบะมุมปกแหลม ตัวเสื้อผ่าอกตลอดไม่มีสาบ ที่อกเสื้อทั้งสองข้างมีกระเป๋าปะรูปสี่เหลี่ยมมุมมนมีแถบอยู่ตรงกลางตามทางดิ่ง
กว้าง ๓.๕ เซนติเมตร มีปกกระเป๋ารูปมนชายกลางแหลม ขัดดุมข้างละ ๑ ดุม
ติดดุมตามแนวอกเสื้อ ๔ ดุม ดุมทั้งหมดเป็นรูปกลมแบนทำด้วยวัตถุสีเดียวกับสีเสื้อ
เดินคิ้วด้านหน้าเสื้อต่อจากเส้นบ่า มีตะเข็บผ่านกลางอกยาวตลอดตัวเสื้อทั้งสองด้าน
ด้านหลังจากเส้นต่อบ่าหลังมีตะเข็บผ่านตามตัวเสื้อทั้งสองด้านเช่นเดียวกับด้านหน้า
ที่เอวเสื้อมีห่วงสำหรับสอดเข็มขัดทำด้วยผ้าสีเดียวกับสีเสื้อ กว้างไม่เกิน ๑
เซนติเมตร จำนวน ๔ ห่วง หรือจะไม่มีก็ได้ บนชายเสื้อด้านหน้าทั้งสองข้างมีกระเป๋าปะรูปสี่เหลี่ยมมุมมนมีแถบอยู่ตรงกลางตามทางดิ่ง
มีปกกระเป๋ารูปมนชายกลางแหลม ขัดดุมข้างละ ๑ ดุม ความยาวของเสื้อให้คลุมสะโพกพองาม
เมื่อสวมเสื้อให้ขัดดุมทุกดุม และปล่อยชายเสื้อไว้นอกกระโปรงหรือกางเกง
(๔) เสื้อคอแบะปล่อยชายเสื้อสีกากี แขนยาวทรงกระบอก
ปกเสื้อแบะมุมปกแหลม ตัวเสื้อผ่าอกตลอดไม่มีสาบ ที่อกเสื้อทั้งสองข้างมีกระเป๋าปะรูปสี่เหลี่ยม
มีแถบอยู่ตรงกลางตามทางดิ่ง กว้าง ๓.๕ เซนติเมตร มีปกกระเป๋าขัดดุมข้างละ ๑ ดุม
มุมกระเป๋าด้านล่างและมุมปกกระเป๋าเป็นรูปตัดพองาม บริเวณเอวเสื้อทั้งสองข้างมีแถบผ้าสีเดียวกับสีเสื้อ
กว้าง ๔ เซนติเมตร ยาวไม่เกิน ๑๐ เซนติเมตร ยึดไว้ด้วยดุม ๒ ดุม ตามแนวนอน
บนชายเสื้อด้านหน้าทั้งสองข้างมีกระเป๋าปะรูปสี่เหลี่ยมมีแถบอยู่ตรงกลางตามทางดิ่ง
กว้าง ๓.๕ เซนติเมตร มีปกกระเป๋าขัดดุมข้างละ ๑ ดุม มุมกระเป๋าด้านล่างและมุมปกกระเป๋าเป็นรูปตัดพองาม
ติดดุมที่แนวอกเสื้อ ๕ ดุม ดุมทั้งหมดเป็นรูปกลมแบนทำด้วยวัตถุสีเดียวกับสีเสื้อ
มีเส้นผ่านศูนย์กลาง ๑.๕ เซนติเมตร ใช้สวมใส่กับกางเกงขายาวแบบปฏิบัติการสีกากี เมื่อสวมเสื้อให้ขัดดุมทุกดุม
และปล่อยชายเสื้อไว้นอกกางเกง หากพับปลายแขนเสื้อให้พับขึ้นมาเพียงศอก
(๕) เสื้อคอแบะสีดำ มีลักษณะเช่นเดียวกับเสื้อคอแบะสีกากี
ตาม (๔) ใช้สวมใส่กับกางเกงขายาวแบบปฏิบัติการสีดำ เมื่อสวมเสื้อให้ขัดดุมทุกดุม
และปล่อยชายเสื้อไว้นอกกางเกง หากพับปลายแขนเสื้อให้พับขึ้นมาเพียงศอก
(๖) เสื้อกันหนาวคอพับสีดำ แขนยาวทรงกระบอก
มีลักษณะเช่นเดียวกับเสื้อกันหนาวของข้าราชการกรมราชทัณฑ์ชาย
(๗) เสื้อกันหนาวคอพับสีดำ แขนยาวรัดข้อมือ
มีลักษณะเช่นเดียวกับเสื้อกันหนาวของข้าราชการกรมราชทัณฑ์ชาย
เสื้อกันหนาวแบบใดจะใช้กับข้าราชการตำแหน่งใด
ให้เป็นไปตามที่อธิบดีกรมราชทัณฑ์กำหนด
ข้อ ๑๓ กระโปรงและกางเกง
มี ๔ แบบ คือ
(๑) กระโปรงสีกากี ยาวปิดเข่าพอสมควร
ตรงกลางด้านหลังมีจีบพับทบ และผ่าสูงจากชายกระโปรงประมาณ ๒๐ เซนติเมตร ถึง ๒๕
เซนติเมตร ด้านหน้ามีกระเป๋าเจาะข้างละ ๑ กระเป๋า ไม่มีปกกระเป๋า
ปากกระเป๋าเฉียงลงทางข้างเล็กน้อย หรือจะไม่มีกระเป๋าก็ได้ ชายกระโปรงบานเล็กน้อย
ขอบกระโปรงมีห่วงสำหรับสอดเข็มขัดทำด้วยผ้าสีเดียวกับกระโปรง กว้างไม่เกิน ๑ เซนติเมตร
จำนวน ๔ ห่วง หรือจะไม่มีก็ได้
(๒) กางเกงขายาวแบบปกติสีกากี มีลักษณะเช่นเดียวกับกางเกงขายาวแบบปกติของข้าราชการกรมราชทัณฑ์ชาย
(๓) กางเกงขายาวแบบปฏิบัติการสีกากี
มีลักษณะเช่นเดียวกับกางเกงขายาวแบบปฏิบัติการสีกากีของข้าราชการกรมราชทัณฑ์ชาย
(๔) กางเกงขายาวแบบปฏิบัติการสีดำ
มีลักษณะเช่นเดียวกับกางเกงขายาวแบบปฏิบัติการสีดำของข้าราชการกรมราชทัณฑ์ชาย
ข้อ ๑๔ เข็มขัด มี ๓ แบบ คือ
(๑) เข็มขัดหนังสีดำ มีลักษณะเช่นเดียวกับเข็มขัดของข้าราชการกรมราชทัณฑ์ชายใช้คาดทับขอบกระโปรงหรือกางเกงหรือคาดทับเสื้อ
(๒) เข็มขัดด้ายถักสีดำ
มีลักษณะเช่นเดียวกับเข็มขัดด้ายถักสีดำของข้าราชการกรมราชทัณฑ์ชายใช้คาดทับกระโปรงหรือกางเกงหรือคาดทับเสื้อ
สำหรับข้าราชการระดับ ๗ ขึ้นไป
(๓) เข็มขัดผ้าสีกากี สีเดียวกับสีเสื้อ กว้าง ๒.๕
เซนติเมตร หัวสี่เหลี่ยมหุ้มผ้าใช้คาดทับเสื้อคอพับปล่อยชายเสื้อสีกากี
ข้าราชการระดับ ๑ ถึงระดับ ๖
ที่ปฏิบัติหน้าที่ควบคุมผู้ต้องขังหรืออยู่ยามรักษาการณ์อาจใช้เข็มขัดสนามด้ายถักสีดำ
กว้าง ๕ เซนติเมตร คาดทับเข็มขัดหนังสีดำอีกชั้นหนึ่งได้
ข้อ ๑๕ รองเท้า
มี ๒ แบบ คือ
(๑) รองเท้าหุ้มส้นหนังหรือวัตถุเทียมหนังสีดำชนิดไม่ผูกเชือกแบบปิดปลายเท้า
ส้นสูงไม่เกิน ๑๐ เซนติเมตร
(๒) รองเท้าสูงครึ่งน่องหรือหุ้มข้อหนังหรือวัตถุเทียมหนังสีดำชนิดผูกเชือกหรือมีซิป
รองเท้าทุกแบบต้องไม่มีริ้วและลวดลาย

ข้อ ๗
ให้ยกเลิกความในข้อ ๑๙ ข้อ ๒๐ และข้อ ๒๑ แห่งกฎสำนักนายกรัฐมนตรี ฉบับที่
๘๓ (พ.ศ. ๒๕๓๗) ออกตามความในพระราชบัญญัติเครื่องแบบข้าราชการฝ่ายพลเรือน
พุทธศักราช ๒๔๗๘ และให้ใช้ความต่อไปนี้แทน
ข้อ ๑๙ การประดับอินทรธนูและเครื่องหมายแสดงระดับของเครื่องแบบปกตินั้น
หากเป็นเครื่องแบบปฏิบัติการ ให้เปลี่ยนเป็นปักเครื่องหมายแสดงระดับบนปกเสื้อด้านซ้ายด้วยไหมสีดำสำหรับเครื่องแบบปฏิบัติการสีกากี
หรือด้วยไหมสีทองสำหรับเครื่องแบบปฏิบัติการสีดำ
สำหรับเสื้อกันหนาว
ให้ประดับปลอกผ้าสีดำรูปสี่เหลี่ยมผืนผ้าปลายตัดตรงทั้งสองข้าง กว้าง ๕.๕
เซนติเมตร ยาว ๑๑ เซนติเมตร ปักเครื่องหมายแสดงระดับบนปลอกผ้าด้วยไหมหรือดิ้นสีทองที่ปลายขอบบนและล่างปักไหมหรือดิ้นสีทองเป็นแถบ
กว้าง ๐.๕ เซนติเมตร ยาวตลอดแนวด้านกว้าง
ข้อ ๒๐ เครื่องหมายแสดงสังกัด
ทำด้วยโลหะสีทองเป็นรูปพระดุลพ่าห์ เครื่องแบบปกติให้ติดที่ปกเสื้อตอนหน้าทั้งสองข้าง
สำหรับเครื่องแบบปฏิบัติการ
ให้ปักรูปพระดุลพ่าห์บนปกเสื้อด้านขวาด้วยไหมสีดำสำหรับเครื่องแบบปฏิบัติการสีกากี
หรือด้วยไหมสีทองสำหรับเครื่องแบบปฏิบัติการสีดำ
ข้อ ๒๑ เครื่องหมายราชทัณฑ์
เป็นรูปอาร์มด้านบนและล่างมนกลม มุมขอบบนทั้ง ๒
ด้าน เว้าหยักเป็นมุมแหลม ขนาดกว้าง ๖.๕ เซนติเมตร ยาว ๗ เซนติเมตร
ปักด้วยไหมเป็นรูปพระยมทรงสิงห์สีเหลืองทองบนพื้นสีดำอยู่ในวงกลมขอบขาว
บนพื้นสีเลือดหมูขอบดำ มีคำว่า กรมราชทัณฑ์ สีดำอยู่บนรูปพระยมทรงสิงห์
และมีคำว่า Department of Corrections ด้านล่างพระยมทรงสิงห์
ใช้ติดที่โคนแขนเสื้อด้านไหล่ขวาของเสื้อเครื่องแบบปฏิบัติการสีกากีและเสื้อเครื่องแบบปฏิบัติการสีดำ

ข้อ ๘
ให้ยกเลิกความในข้อ ๒๕ แห่งกฎสำนักนายกรัฐมนตรี ฉบับที่ ๘๓ (พ.ศ. ๒๕๓๗)
ออกตามความในพระราชบัญญัติเครื่องแบบข้าราชการฝ่ายพลเรือน พุทธศักราช ๒๔๗๘
และให้ใช้ความต่อไปนี้แทน
ข้อ ๒๕ ข้าราชการกรมราชทัณฑ์ซึ่งแต่งเครื่องแบบพิเศษตามกฎสำนักนายกรัฐมนตรีนี้
หากเป็นเครื่องแบบปกติสีกากี ต้องติดป้ายชื่อพื้นสีดำ กว้างไม่เกิน ๒.๕ เซนติเมตร
ยาวไม่เกิน ๗.๕ เซนติเมตร แสดงชื่อตัว ชื่อสกุล และชื่อตำแหน่งในการบริหารงาน
หรือชื่อตำแหน่งในสายงานตามที่องค์การกลางบริหารงานบุคคลกำหนด
ประดับที่อกเสื้อเหนือกระเป๋าบนขวา หากเป็นเครื่องแบบปฏิบัติการ ต้องปักชื่อตัว
ชื่อสกุล เหนือกระเป๋าบนขวา
และปักชื่อหน่วยปฏิบัติงานที่สังกัดเหนือกระเป๋าบนซ้ายด้วยไหมสีดำสำหรับเครื่องแบบปฏิบัติการสีกากี
หรือด้วยไหมสีทองสำหรับเครื่องแบบปฏิบัติการสีดำ ตัวอักษรสูงไม่เกิน ๑.๕ เซนติเมตร


ให้ไว้ ณ วันที่ ๑๐ พฤศจิกายน พ.ศ. ๒๕๔๖
พันตำรวจโท ทักษิณ
ชินวัตร
นายกรัฐมนตรี
หมายเหตุ
:- เหตุผลในการประกาศใช้กฎสำนักนายกรัฐมนตรีฉบับนี้ คือ โดยที่เป็นการสมควรปรับปรุงเครื่องแบบพิเศษของข้าราชการกรมราชทัณฑ์
โดยเปลี่ยนเครื่องหมายแสดงสังกัดที่ปกเสื้อให้สอดคล้องกับการโอนกรมราชทัณฑ์มาสังกัดกระทรวงยุติธรรม
และสมควรให้เพิ่มเครื่องแบบปฏิบัติการสีดำสำหรับการปฏิบัติภารกิจพิเศษกับเครื่องแบบปฏิบัติการของข้าราชการหญิง
เนื่องจากเครื่องแบบของข้าราชการหญิงที่กำหนดไว้เดิมยังไม่มีชุดปฏิบัติการที่เหมาะสมในการอยู่เวรยาม
จึงทำให้ดูขาดความเข้มแข็งและคล่องตัว นอกจากนั้นเห็นสมควรให้มีแบบเสื้อกันหนาวไว้สำหรับสวมใส่ทับซ้อนเครื่องแบบปกติหรือเครื่องแบบปฏิบัติการสำหรับการปฏิบัติงานในฤดูหนาว
เพื่อความเป็นระเบียบเรียบร้อย โดยให้ประดับเครื่องหมายแสดงระดับกับเสื้อกันหนาวด้วย จึงจำเป็นต้องออกกฎสำนักนายกรัฐมนตรีนี้


















โชติกานต์/ปรับปรุง
๑๘ กุมภาพันธ์
๒๕๖๓

อรญา/ตรวจ
๔ พฤษภาคม ๒๕๖๓

[๑] ราชกิจจานุเบกษา
เล่ม ๑๒๐/ตอนที่ ๑๑๔ ก/หน้า ๑๐/๑๓ พฤศจิกายน ๒๕๔๖